b'\n_START_ARTICLE_\nKar ne ubije\n_START_SECTION_\nVsebina\n_START_PARAGRAPH_\nRoman v sredi\xc5\xa1\xc4\x8de postavlja \xc5\xa1estnajstletnega Klemena in leto dni mlaj\xc5\xa1o Kristino, ki ju med seboj pove\xc5\xbee usodni dogodek. Klemen namre\xc4\x8d Kristino na prijateljevi rojstnodnevni zabavi spolno zlorabi, kar nepreklicno spremeni \xc5\xbeivljenji obeh posameznikov. Spremljamo boj obeh vpletenih s posledicami, ki jih tako dejanje prina\xc5\xa1a in z odlo\xc4\x8ditvami, ki jih morata sprejeti, \xc4\x8de \xc5\xbeelita znova za\xc5\xbeiveti normalno \xc5\xbeivljenje. Roman je poleg napete zgodbe hkrati tudi \xc5\xa1tudija soo\xc4\x8danja med seboj zelo razli\xc4\x8dnih si likov z ekstremnimi situacijami, ki pa so v dana\xc5\xa1njem svetu \xc5\xa1e kako prisotne. Klemenovo dru\xc5\xbeino predstavlja mati samohranilka, ki mu sku\xc5\xa1a biti ves \xc4\x8das v oporo, a sam ni prepri\xc4\x8dan, da bi lahko prenesla bremena grozljive resnice, zato svojo krivdo sku\xc5\xa1a potla\xc4\x8diti s tekom in celo z mislimi na samomor. Ves \xc4\x8das tudi razmi\xc5\xa1lja o ideji, da bi se zaupal Andreju, piscu svetovalne rubrike priljubljene najstni\xc5\xa1ke revije, a ga je prav tako strah, da bi lahko njegovo pismo kdo prepoznal in ga prijavil policiji. Njemu nasproti je postavljena Kristina, ki se je ve\xc4\x8dino \xc5\xbeivljenja lahko zanesla le nase, saj odnosi v njeni dru\xc5\xbeini temeljijo na kaoti\xc4\x8dnih razmerah, nezaupanju in psihi\xc4\x8dnih ter fizi\xc4\x8dnih zlorabah, zato meni, da je za posilstvo delno kriva tudi sama in odklanja kakr\xc5\xa1nokoli strokovno pomo\xc4\x8d. Zdi se, da je pogovor in soo\xc4\x8denje drug z drugim njuna edina re\xc5\xa1itev._NEWLINE_Kar ne ubije je zahtevno branje, ki predstavi velikokrat tabuizirano problematiko posilstva na sve\xc5\xbe na\xc4\x8din, saj je prvoosebni pripovedovalec posiljevalec sam. Roman postre\xc5\xbee tudi z izvrstnim in nepri\xc4\x8dakovanim razpletom, ki knji\xc5\xbeevne like predstavi v popolnoma druga\xc4\x8dni lu\xc4\x8di, hkrati pa s seboj prinese tudi druga vpra\xc5\xa1anja, o katerih bodo bralci zagotovo razmi\xc5\xa1ljali \xc5\xa1e dolgo po tem, ko bodo knjigo \xc5\xbee odlo\xc5\xbeili.\n_START_SECTION_\nZbirka\n_START_PARAGRAPH_\nDelo je 114. roman v zbirki Odisej.\n_START_SECTION_\nOcene in nagrade\n_START_PARAGRAPH_\nKnjiga je bila uvr\xc5\xa1\xc4\x8dena med pet finalistov za modro ptico 2013, nagrado Mladinske knjige za najbolj\xc5\xa1e \xc5\xa1e neobjavljeno mladinsko knji\xc5\xbeevno delo._NEWLINE_Vesna Sivec Poljan\xc5\xa1ek je v Bukli o knjigi zapisala, da gre za zelo iskren in neposreden pristop k tematiki spolne zlorabe, ki je postala del na\xc5\xa1ega vsakdanjika. Zgodbo po njenih besedah odlikujeta dramati\xc4\x8den potek dogajanja in odli\xc4\x8dni pripovedni jezik. Roman je ocenila za presunljivo in realisti\xc4\x8dno branje za vse generacije._NEWLINE_Ma\xc5\xa1a Uran, knji\xc5\xbeni\xc4\x8darka v enoti \xc5\xa0i\xc5\xa1ka, je knjigo dodala na seznam spletne strani Dobre knjige in zapisala, da je avtorici uspelo prepri\xc4\x8dljivo vpeti vsem znane teme, ki spremljajo odra\xc5\xa1\xc4\x8danje in vso patologijo \xc5\xbeivljenja v pripoved ter s tem ustvariti priro\xc4\x8dnik za uspe\xc5\xa1no potovanje v svetu mladostnikov dana\xc5\xa1njega \xc4\x8dasa.\n_START_SECTION_\nIzdaje in prevodi\n_START_PARAGRAPH_\nRoman je v trdi vezavi leta 2013 prvi\xc4\x8d izdala Mladinska knjiga.'